TFG พุ่ง 5% ทำสถิติ All Time High
TFG พุ่ง 5% ทำสถิติ All Time High โดยล่าสุด ณ เวลา 11.00 น. ราคาอยู่ที่ 3.36 บาท บวก 0.16 บาท หรือ 5.00% สูงสุดที่ 3.46 บาท ต่ำสุดที่ 3.18 บาท มูลค่าซื้อขายที่ 153.53 ล้านบาท โบรกฯ เชียร์ "ซื้อ" เป้า 3.40 ลุ้นผลประกอบการเทิร์นอะราวด์ปีนี้
29 ก.ค. 2559

ผู้สื่อข่าวรายงานว่า ราคาหุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ณ เวลา 11.00 น. ราคาอยู่ที่ 3.36 บาท บวก 0.16 บาท หรือ 5.00% สูงสุดที่ 3.46 บาท ต่ำสุดที่ 3.18 บาท มูลค่าซื้อขายที่ 153.53 ล้านบาท ขณะที่ดัชนีตลาดหุ้นไทยโดยรวมบวก 0.19% โบรกฯ คาดเตรียมอัพเกรดจากเทิร์นอะราวด์กระโดดสู่โหมดเติบโตยั่งยืน

ด้าน บล. บัวหลวง ระบุในบทวิเคราะห์ว่าไตรมาส 1/59 เป็นเพียงแค่ก้าวแรก เรื่องราวกำลังจะเปลี่ยนไปจากการเทิร์นอราวด์เป็นการกระโดดเข้าไปสู่โหมดของการเติบโตอย่างยั่งยืน ดังนั้นเราคิดว่า TFG สมควรที่จะเทรดในโหมดของการเติบโต ซึ่งเราประเมินไว้ที่ระดับ PE 19 เท่า  ซึ่งเป็นค่าเฉลี่ย PE ของ CPF และ GFPT ที่สามารถขึ้นไปเทรดได้ในช่วงกำไรขาขึ้น ที่ PE ระดับนี้จึงไม่น่าใช่ปัญหาและเป็นระดับที่ TFG น่าจะสามารถขึ้นไปเทรดได้ เราประเมินราคาเป้าหมายใหม่ที่ 3.40 บาท
โดยเชื่อว่ากำไรของ TFG จะยังสามารถเติบโตได้อย่างแข็งแกร่งต่อเนื่องตั้งแต่ไตรมาส 2/59 เป็นต้นไป ภายหลังพลิกกลับมาเป็นกำไรตั้งแต่ไตรมาส 1/59 จากราคาสุกรที่ปรับตัวขึ้นมา และการบริหารจัดการด้านต้นทุนของบริษัท นอกจากนี้ยังมีโอกาสในการปรับเพิ่มประมาณการจากการขยายตัวของธุรกิจที่มีอัตรากำไรขั้นต้นสูง อาทิ เช่น ธุรกิจส่งออกเนื้อไก่ (ราคามากกว่าในประเทศกว่า 70 บาท) และการฟื้นตัวของราคาไก่
ทั้งนี้คาดยอดขายไตรมาส 2/59 อยู่ที่ 4.8 พันล้านบาท เพิ่มขึ้น  20% YoY และ 9% QoQ หากแยกตามประเภทธุรกิจ รายได้จากธุรกิจไก่คาดเพิ่มขึ้น 11% YoY และ 5% QoQ ส่วนรายได้จากสุกรน่าจะเพิ่มขึ้น 50% YoY และ 15% QoQ ในขณะที่รายได้จากธุรกิจอาหารสัตว์และธุรกิจอื่นๆยังคงทรงตัว YoY แต่สูงขึ้น 20% QoQ  ราคาเฉลี่ยของไก่และสุกรอยู่ที่ 35 บาท/กก. (ทรงตัว YoY และ QoQ) และ 69 บาท/กก. (เพิ่มขึ้น 13% YoY และ 13% QoQ) ในไตรมาส 2/59 ตามลำดับ เราประมาณการอัตรากำไรขั้นต้นในไตรมาส 2/59 ที่ 8.6% (เทียบกับขาดทุน  5.6% ในไตรมาส 2/58 และ กำไรขั้นต้น 5.2% ในไตรมาส 1/59)  โดยได้ประโยชน์จากราคาข้าวโพดและกากถั่วเหลืองที่ถูก จากการซื้อตุนไว้ตั้งแต่ต้นปีและมีการบริหารจัดการที่ดี
โดยประเมินกำไรหลักไตรมาส 2/59 อยู่ที่ 153 ล้านบาท พลิกจากขาดทุนกว่า 407 ล้านบาทในปีที่แล้ว และปรับตัวสูงขึ้น 556% QoQ จากราคาสุกรในประเทศที่สูงขึ้น, ราคาวัตถุดิบอาหารสัตว์ที่ถูก รวมทั้งการบริหารจัดการต้นทุนที่มีประสิทธิภาพ นอกจากนี้ยังมี 4 เสาหลักที่ช่วยหนุนโอกาสในการปรับประมาณการกำไรของบริษัทในช่วงครึ่งหลังของปี 2559 และปีหน้า โดยแบ่งเป็นธุรกิจ 4 ประเภท ได้แก่ ธุรกิจปลายน้ำอย่างเช่น ไส้กรอกไก่, การเพิ่มปริมาณการขายในอุตสาหกรรมและโมเดิร์นเทรด, การเพิ่มขึ้นของยอดขายการส่งออก และธุรกิจอาหารบริการ อาทิ เช่น ครัวการบินไทย
อย่างไรก็ตาม TFG และ TFG-W1 มีโอกาสติด Cash Balance คาดเริ่มใช้ 1 ส.ค.นี้ นักลงทุนที่เข้าเก็งกำไรควรระมัดระวังการเข้าลงทุน
 
 